ROZHODNUTIE KOMISIE
z 18. novembra 2005,
ktorým sa mení a dopĺňa rozhodnutie 2000/609/ES, pokiaľ ide o dovoz čerstvého mäsa z vtákov nadradu bežce z Austrálie a Uruguaja
[oznámené pod číslom K(2005) 4408]
(Text s významom pre EHP)
(2005/804/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/494/EHS z 26. júna 1991 o zdravotných podmienkach zvierat, ktorými sa riadi obchod vo vnútri Európskeho spoločenstva a dovozy čerstvého hydinového mäsa z tretích krajín (1), a najmä na jej článok 9 ods. 1, článok 11 ods. 1, článok 12, článok 14 ods. 1 a článok 14a,
so zreteľom na smernicu Rady 92/118/EHS zo 17. decembra 1992, ktorou sa stanovujú veterinárne a zdravotné požiadavky na obchodovanie s výrobkami, na ktoré sa nevzťahujú takéto požiadavky ustanovené v osobitných právnych predpisoch uvedených v prílohe A (I) k smernici 89/662/EHS, a pokiaľ ide o patogény, k smernici 90/425/EHS (2), a najmä na jej článok 10,
keďže:
(1)
Rozhodnutie Komisie 94/85/ES zo 16. februára 1994, ktorým sa zostavuje zoznam tretích krajín, z ktorých členské štáty povoľujú dovoz čerstvého hydinového mäsa (3), zahŕňa v tomto zozname Uruguaj.
(2)
V rozhodnutí Komisie 2000/609/ES ustanovujúcom veterinárne a zdravotné podmienky a udeľovanie veterinárnych osvedčení pre dovoz mäsa z vtákov nadradu bežce z farmových chovov, ktorým sa mení a dopĺňa rozhodnutie 94/85/ES ustanovujúce zoznam tretích krajín, z ktorých členské štáty povoľujú dovoz čerstvého hydinového mäsa (4), sa ustanovuje, že členské štáty môžu povoliť dovoz čerstvého mäsa z vtákov nadradu bežce z farmových chovov len z tretích krajín alebo ich častí uvedených na zozname v prílohe I k rozhodnutiu 2000/609/ES s výhradou určitých podmienok. Uruguaj v súčasnosti nie je zahrnutý v príslušnom rozhodnutí.
(3)
Po misii, ktorú Komisia uskutočnila v októbri 2004, následných krokoch a zárukách poskytnutých zo strany Uruguaja, je v súčasnosti veterinárna situácia a situácia v oblasti verejného zdravia uspokojujúca a krajina sa môže zahrnúť do zoznamu schválených krajín uvedených v prílohe I k rozhodnutiu 2000/609/ES.
(4)
Vzhľadom na veterinárnu situáciu v Uruguaji, pokiaľ ide o pseudomor hydiny, je vhodné, aby bol dovoz čerstvého mäsa vtákov nadradu bežce z farmových chovov z Uruguaja sprevádzaný zdravotným potvrdením vzoru A ustanoveným v časti 2 prílohy II k rozhodnutiu Komisie 2000/609/ES.
(5)
Rozhodnutie 2000/609/ES zmenené a doplnené rozhodnutím 2004/118/ES mylne ustanovuje, že čerstvé mäso z vtákov nadradu bežce z farmových chovov z Austrálie musí byť sprevádzané zdravotným potvrdením vzoru A, ako je ustanovené v časti 2 prílohy II k rozhodnutiu 2000/609/ES, namiesto zdravotného potvrdenia vzoru B ustanoveného v danej prílohe. Táto chyba by sa preto mala opraviť.
(6)
Rozhodnutie 2000/609/ES by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2000/609/ES sa nahrádza textom v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 18. novembra 2005